**Общи условия за провеждане на конкурс за студенти с високи постижения**

**„Зелена подкрепа за устойчиво бъдеще“ – 2023 г.**

Право на кандидатстване имат младежи, ненавършили 26 години, студенти след първи курс, редовна форма на обучение през учебната 2023-2024 г. по държавна поръчка във висше учебно заведение в Република България.

**Срокът за кандидатстване е до 12 ноември 2023 г. включително** (зачита се датата на подаване от пощенското клеймо).

Комисията за избор на победител в конкурса включва представители на Министерството на околната среда и водите (МОСВ), Изпълнителната агенция по околна среда (ИАОС) и Предприятието за управление на дейностите по опазване на околната среда (ПУДООС).

**Изисквания към кандидатите:**

 - да се обучават в редовна форма на обучение в специалност, свързана с опазването на околната среда и устойчивото развитие – удостоверява се чрез документ от съответното висше учебно заведение;

 - да имат среден успех от последната академична учебна година не по-нисък от много добър (5,00) - удостоверява се чрез документ от съответното висше учебно заведение;

 - да не са регистрирани като еднолични търговци и да не притежават дялове и акции от капитала на търговско дружество - удостоверява се чрез декларация от кандидатите;

 - да не притежават недвижима собственост (жилище, имоти, ниви, гори и др. или идеални части от такива), която може да бъде източник на доходи чрез отдаването й под наем/аренда, с изключение на такава, която се ползва от кандидата за лично жилище, както и за жилище, в което живее човек с намалена работоспособност от 50 до 100 на сто или тежко болен член на семейството или настойник – удостоверява се чрез декларация от кандидатите;

 - студенти, записали семестър с неположени изпити от минали години, нямат право на финансова подкрепа - удостоверява се чрез документ от съответното висше учебно заведение.

**Необходими документи за кандидатстване:**

 - заявление по образец;

 - есе или кратка разработка в обем от 3 до 5 страници на тема **“Пестене на енергия“** - обявената за 2023 г. тема на Европейската седмица на мобилността („Save Energy”).

 - документ (уверение) за завършена предходна учебна/академична година (2022/2023 г.) с указан успех от същата и изрично отбелязани формата на обучение и положените изпити;

 - копие от документ за самоличност.

След запознаване на Комисията с представените документи от страна на участниците, в т.ч. оценяване на разработените от участниците есета/кратки разработки, ще бъде проведено събеседване с класираните участници на първите 5 места. От петимата финалисти ще бъде избран един студент, с който ще бъде подписан договор за предоставяне на финансова помощ за академичната 2023/2024 г.

Оценката и класирането на кандидатите ще се извършва въз основа на следните критерии:

* Съответствие с изискванията на конкурса и представен пълен набор от документи за кандидатстване в посочения срок;
* Демонстриран оригинален подход, практически принос и висока езикова култура в есето или разработката, свързани с темата за “Пестене на енергия“;
* Добри комуникационни и презентационни умения, демонстрирани в събеседването с Комисията за избор на финалист.

**Документи се подават на адрес:**

Изпълнителна агенция по околна среда

гр. София 1618

бул. "Цар Борис III" №136

п.к. 251

или сканирани на eлектронен адрес: press@eea.government.bg

Срок за разглеждане на постъпилите заявления за участие и класиране на представените есета/кратки разработки: до 15 ноември 2023 г. Информация за класирането ще бъде публикувана на интернет страниците на МОСВ, ИАОС и ПУДООС.

Период за провеждане на събеседвания с участниците, класирани от 1-во до 5-то място: от 20 ноември до 24 ноември 2023 г.

Срок за обявяване на победител и награждаването му в конкурса „Зелена подкрепа за устойчиво бъдеще“ за 2023 г.: 30 ноември 2023 г.

С приемането на настоящите правила участниците дават съгласието си и предоставят доброволно личните си данни (имена, ЕГН, адрес, телефон, електронен адрес и други) за цели, свързани с организацията и провеждането на конкурса, както и получаването на наградата.

Предоставените лични данни ще служат за целите, организацията и провеждането на конкурса и няма да бъдат предоставяни на трети страни. Личните данни ще послужат за идентифициране на победителите в конкурса и съответното им награждаване.

Участникът дава съгласието си МОСВ да използва неговото/нейното име в публични съобщения, свързани с конкурса.

Авторските права са притежание на участниците в конкурса.

Участниците в конкурса могат да изпращат есе или кратка разработка, изготвени от тях самите и върху които имат авторски права. Организаторите не проверяват авторството на есето или кратката разработка и приемат акта на изпращането им като декларация за авторство от страна на участниците. За автор на есето или кратката разработка ще бъде считан участникът, чието име е записано в текста на файла. Есето или кратката разработка не бива да са обвързани с договор за изключителни авторски права към трети лица. Организаторът не носи отговорност в случай на претенция на трето лице относно авторството на изпратеното есе или кратка разработка.

Изпращайки есето или кратката разработка в конкурса, участниците се съгласяват, че организаторите имат право да използват безвъзмездно есето или кратката разработка, като имат право да ги публикуват в електронен формат, във фейсбук или на хартия. Участникът освобождава организаторите на конкурса от всякакви претенции на трети лица, свързани с използване на разработката за целите на конкурса.

С подаване на документите за участие в конкурса участниците автоматично декларират, че са запознати с условията на конкурса и че ги приемат.